Diari Oficial de la Generalitat Valenciana


Sumari del DOGV 7851, del 16-08-2016 (2016/6599)

ORDRE 17/2016, de 9 d'agost, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores del Programa d'ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/08/09/17/dof/vci/html**

### Dades del document

Número de DOGV
:   7851

Data del DOGV
:   16-08-2016

Secció del DOGV
:   I. DISPOSICIONS GENERALS

Número del document
:   2016/6599


Data del document
:   09-08-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 17/2016, de 9 d'agost, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores del Programa d'ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil. [2016/6599]  
La Generalitat, a l'empara de l'Estatut de les Persones amb Discapacitat a la Comunitat Valenciana, promou ajudes econòmiques de caràcter institucional, a les quals se sumen les destinades a l'atenció de programes d'estades vacacionals, l'objecte de les quals és afavorir la integració comunitària d'aquest col·lectiu tot facilitant-los la relació amb altres persones a través dels recursos normalitzats.  
Amb l'objectiu de promoure la integració social de les persones amb discapacitat intel·lectual, la Conselleria d'Igualtat i Polítiques Inclusives pretén instrumentar les seues iniciatives per mitjà de projectes que promocionen el desenvolupament d'estades vacacionals estivals per a persones amb discapacitat intel·lectual organitzades per les diferents entitats associatives d'aquest àmbit a la Comunitat Valenciana i facilitar-los així la igualtat d'oportunitats, a fi d'aconseguir una autonomia personal més gran i garantir el dret de totes les persones a accedir, amb igualtat de possibilitats, a tots els àmbits de la vida pública i social.  
  
L'adequada planificació dels recursos disponibles per a assolir els objectius enunciats obliga a l'avaluació prèvia de les iniciatives i programes que es presenten per part de les entitats sense ànim de lucre, d'acord amb els criteris que es determinen en les següents bases, a fi d'identificar i quantificar les necessitats, racionalitzar els recursos disponibles i propiciar una cobertura territorial a les diferents entitats.  
  
En l'elaboració d'aquestes bases s'ha promogut una àmplia participació ciutadana mitjançant l'audiència a les associacions, fundacions i entitats relacionades amb els col·lectius de les persones amb discapacitat intel·lectual.  
De conformitat amb allò que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, es fa constar que les ajudes que es regulen en aquesta ordre no estan subjectes a la notificació prevista en l'article 108 del Tractat de Funcionament de la Unió Europea ja que no reuneixen tots els requisits de l'article 107.1 del tractat.  
Per tot això, en virtut de la competència atribuïda per l'article 165.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en relació amb l'article 3 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i per l'article 1 del Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, d'acord amb el Consell Jurídic Consultiu,  
  
  
ORDENE  
  
Bases reguladores del Programa d'ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil  
  
  
CAPÍTOL I  
Disposicions generals  
  
Article 1. Objecte i àmbit  
1. L'objecte d'aquesta ordre consisteix, d'una banda, a aprovar les bases reguladores del programa d'ajudes per a la realització, promoció i desenvolupament, per entitats sense ànim de lucre inscrites en el Registre de Titulars d'Activitats, Centres i Serveis d'Acció Social, de la Conselleria d'Igualtat i Polítiques Inclusive, de l'àmbit de la discapacitat intel·lectual de la Comunitat Valenciana, pel procediment de concurrència competitiva, de programes d'estades vacacionals realitzades en recursos vacacionals diferents dels seus centres o recursos habituals, per a persones amb discapacitat intel·lectual o paràlisi cerebral infantil, amb edats a partir dels 8 anys, i, d'altra banda, a establir el procediment de concessió i pagament de les ajudes.  
2. Es pretén promoure la subvenció de 1.250 places d'estades vacacionals, amb la distribució següent:  
- Opció A: 610 places subvencionades per a persones amb discapacitat intel·lectual lleugera o moderada.  
- Opció B: 410 places subvencionades per a persones amb discapacitat intel·lectual severa o profunda i persones amb paràlisi cerebral infantil.  
- Opció C: 230 places per a persones amb discapacitat intel·lectual, majors de 8 anys i menors de 18 anys.  
Les opcions A i B queden reservades a persones majors de 18 anys.  
  
En el cas de no superar o de no cobrir la totalitat de les places en algunes de les opcions, es podrà compensar aquestes en les altres opcions, sempre que no supere el total de 1.250 places previstes.  
S'estableix per a l'usuari de l'opció A la quantitat de tres-cents tres euros (303,00 ?/plaça), i per a cada usuari de l'opció B i C serà de quatre-cents cinquanta-huit euros (458,00 ?/plaça), com a quanties màximes per a subvencionar per plaça; aquest import pot variar en funció de les disponibilitats pressupostàries anuals per a atendre aquest tipus d'ajudes.  
La duració de l'activitat serà d'un màxim de 10 dies (nou nits). En cas de sol·licitar un període inferior, l'Institut Valencià d'Acció Social aplicarà el càlcul proporcional corresponent.  
  
Article 2. Exclusions i incompatibilitats  
No podran accedir a la condició de beneficiaris:  
a) Les entitats en les quals concórrega alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o que no estiguen al corrent del pagament d'obligacions per reintegrament de subvencions que, si és el cas, haja sigut exigit.  
b) Les entitats que programen la realització de les estades vacacionals en el seu recurs habitual o seu.  
c) Les ajudes objecte d'aquestes bases són incompatibles amb la realització de qualsevol altra activitat que supose una concurrència amb l'objecte i la dedicació de l'activitat o que impedisca el compliment de les obligacions derivades del normal desenvolupament d'aquestes. La infracció d'aquesta regla deixarà sense efecte l'ajuda adjudicada, amb l'audiència prèvia a l'entitat interessada.  
  
Article 3. Convocatòria i procediment de concessió  
1. El procediment de concessió d'aquestes ajudes es tramitarà en règim de concurrència competitiva.  
2. El procediment s'iniciarà d'ofici per mitjà de la publicació de la corresponent convocatòria aprovada mitjançant una resolució de la titular de la conselleria competent en matèria de diversitat funcional.  
3. Les disposicions de la convocatòria detallaran, almenys, el contingut mínim previst en l'article 166 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
4. Respecte de la convocatòria, els interessats podran interposar contra aquesta un recurs potestatiu de reposició o bé directament un recurs contenciós administratiu.  
  
Article 4. Clàusules socials  
1. En la subvencions a entitats s'estableix com a requisit previ, en el cas d'entitats amb 50 o més treballadors, que aquestes hauran de complir i, si és el cas, acreditar l'obligació establida en la normativa sectorial d'aplicació relativa al nombre o al percentatge de persones amb discapacitat que han de figurar en la plantilla de treballadors, o, si és el cas, l'exempció d'aquestes obligacions, d'acord amb el que preveu l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
2. Com a mesures d'actuació per a afavorir la integració social i laboral de les persones amb discapacitat, s'estableix, d'acord amb aquestes bases i com a mesures obligatòries, les següents:  
a) L'experiència de l'entitat i de l'equip humà en matèria específica d'igualtat de gènere de persones amb discapacitat i del seu personal, amb indicació de les actuacions i treballs realitzats en els tres últims anys, així com la titulació, la formació i l'experiència específica en matèria de gènere.  
b) Contracte laboral amb persones amb discapacitat igual o superior al 33 % que les entitats participants de les ajudes es comprometen a realitzar, sempre que les persones contractades siguen adscrites al funcionament de l'entitat.  
Les entitats participants hauran de presentar una declaració responsable del compromís de contractar personal amb discapacitat per a integrar-lo en la seua plantilla, o, a falta d'això, hauran de tindre contractat personal amb discapacitat abans de la presentació de sol·licituds.  
En cas de no contractar persones amb discapacitat, l'atorgant de la subvenció es compromet a subcontractar amb centres especials d'Ocupació un 2 % de l'import de la subvenció i per a la realització de les tasques descrites en aquestes bases, la qual cosa s'acreditarà per mitjà del corresponent contracte civil o mercantil.  
3. Com a obligació específica, per a la realització de l'activitat subvencionada, s'incorporarà la perspectiva de gènere en totes les memòries justificatives d'actuacions i en l'informe d'avaluació de resultats que han de presentar al final de l'exercici les entitats subvencionades per al manteniment de centres i el desenvolupament de programes i serveis de promoció d'autonomia personal de persones amb diversitat funcional.  
  
  
  
CAPÍTOL II  
Requisits per a accedir a les subvencions  
  
Article 5. Beneficiaris  
1. Les entitats sense ànim de lucre que promoguen el desenvolupament de programes i serveis hauran de disposar d'una seu central o delegació permanent a la Comunitat Valenciana; estar inscrites en el Registre d'Entitats Titulars d'Activitats d'Acció Social, en el sector corresponent a persones amb discapacitat o diversitat funcional, i tindre entre els seus fins socials, arreplegats expressament en els seus estatuts, la realització d'activitats a favor de les persones amb qualsevol tipus de diversitat funcional i/o la promoció dels drets de les persones amb discapacitat. En concret, aquestes entitats han d'organitzar estades vacacionals per a persones que tinguen una discapacitat intel·lectual i/o una paràlisi cerebral infantil i que complisquen els requisits següents:  
a) Tindre el certificat oficial de discapacitat o el certificat de minusvalidesa en vigor, junt amb el dictamen tècnic facultatiu.  
b) Ser persona amb discapacitat intel·lectual o paràlisi cerebral infantil, i que aquesta siga la discapacitat principal.  
No obstant això, amb caràcter excepcional, hi podrà concórrer aquella persona que tinga un altre tipus de discapacitat i estiga sent atesa en un centre residencial o d'atenció diürna o en un centre de nit d'atenció a persones amb discapacitat intel·lectual de la Conselleria d'Igualtat i Polítiques Inclusives.  
c) Tindre 8 anys o més anys en la data de finalització del termini de presentació de les sol·licituds de subvenció.  
d) Residir més d'un any a la Comunitat Valenciana.  
2. Les condicions per a ser-ne beneficiari hauran de ser prèvies a la data límit del termini per a la presentació de les sol·licituds i mantindre's fins al moment de concessió de l'ajuda.  
3. Es podran establir convocatòries anuals diferenciades, subjectes a règim de concurrència competitiva, per a subvencionar els programes i serveis de les entitats sense ànim de lucre.  
  
Article 6. Publicitat  
1. De conformitat amb el que preveu l'article 3.2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, si el beneficiari rep una ajuda per un import superior a 10.000 euros, haurà de donar l'adequada publicitat d'aquest aspecte indicant com a entitat concedent la Generalitat, l'import rebut i el programa, l'activitat i la inversió o actuació subvencionada.  
2. La difusió d'aquesta informació es realitzarà preferentment a través de les corresponents pàgines web, sense perjuí que s'haja de fer constar en escrits, anuncis, publicacions, rètols i qualsevol altre suport. En el cas que no disposen de pàgina web on realitzar la publicitat, podran complir amb aquesta obligació a través del portal que pose a la seua disposició la Generalitat.  
  
Article 7. Obligacions dels beneficiaris  
Sense perjuí de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, per a ser perceptor de la subvenció, les entitats beneficiàries estan obligades, de forma específica, a:  
a) Ingressar l'import total de les percepcions que genere el programa d'estades vacacionals finançat, tant en concepte d'ajuda, com d'aportació dels usuaris o participants, en un compte bancari.  
b) Realitzar l'activitat subvencionada en la forma, condicions i termini establits en el projecte explicatiu presentat i subvencionat.  
  
c) Realitzar l'activitat subvencionada en recurs vacacional diferent del centre o recurs habitual, en la forma, condicions i termini establits en el projecte explicatiu presentat i subvencionat.  
d) Tindre subscrites i vigents, fins a la finalització del període de l'activitat vacacional de les ajudes, les pòlisses d'assegurança d'accidents i de responsabilitat civil a favor de les persones que participen en el programa subvencionat (voluntaris i usuaris participants), que cobrisquen, si és el cas, els sinistres que puguen patir i els que es produïsquen a tercers en l'exercici de les activitats encomanades, amb una cobertura mínima de sis-cents mil euros (600.000,00 ?) per sinistre i de díhuit mil euros (18.000,00 ?) en l'assegurança d'accidents.  
En la pòlissa hauran de constar clarament el lloc del recurs, les dates i el número i la relació d'usuaris i voluntaris coberts. L'entitat hauran de presentar la pòlissa i el justificant de pagament cinc dies abans de l'inici de les estades vacacionals.  
e) Respondre de la veracitat dels documents aportats i, en general, de la informació facilitada.  
f) Complir les obligacions que respecte de les entitats es preveuen en la Llei 4/2001, de 19 de juny, de la Generalitat, del Voluntariat de la Comunitat Valenciana, desplegat pel Decret 40/2009, de 13 de març, del Consell.  
  
Article 8. Criteris objectius per a la baremació de les sol·licituds  
Es tindran en compte els següents criteris, degudament justificats i en el moment de la presentació de les corresponents ajudes:  
a) Criteris psicosocials:  
1. Tutelat per la Generalitat Valenciana: 7 punts.  
2. Desemparament en allotjament institucionalitzat: 6,5 punts.  
3. Orfes absoluts: 6 punts.  
4. Orfes de pare o mare: 1 punt.  
5. Família monoparental: 1 punt.  
6. Tutor o cuidador principal major de 65 anys: 0,25 punts per cada un, amb un màxim de 0,50 punts.  
7. Família amb més d'un membre amb reconeixement de la situació de discapacitat: 0,25 per cada un, amb un màxim d'1 punt, excepte el sol·licitant.  
Els apartats de l'1 al 5 són puntuacions incompatibles entre si, i s'acredita l'apartat de major puntuació.  
b) Criteris econòmics:  
1. Capacitat econòmica personal del sol·licitant inferior a l'IPREM: 2 punts.  
2. Capacitat econòmica personal del sol·licitant fins a dues vegades l'IPREM: 1 punt.  
3. Capacitat econòmica personal del sol·licitant superior a dues vegades l'IPREM: 0 punts.  
La capacitat econòmica personal: es calcularà valorant el nivell de renda personal del sol·licitant.  
S'entén per renda personal la totalitat dels ingressos derivats dels rendiments del treball, incloent-hi les pensions i prestacions de previsió social, siga quin siga el seu règim, els rendiments de capital mobiliari i immobiliari, els rendiments d'activitats econòmiques i els guanys i les pèrdues patrimonials.  
En els casos en què el sol·licitant tinga cònjuge en règim de guanys o de partició de béns, o quan es presente una declaració conjunta de l'Impost sobre la renda de les persones físiques, s'entendrà com a renda personal la meitat de la suma dels ingressos d'ambdós membres de la parella.  
A l'efecte de determinar la renda individual del sol·licitant, es computarà com una prestació no contributiva la prestació per fill a càrrec quan aquest beneficiari siga el causant de la prestació i tinga una edat superior a 18 anys. Quan la persona usuària tinga la condició de persona amb discapacitat i tinga a càrrec seu el cònjuge o la parella de fet, ascendents o fills menors de 25 anys o majors d'edat amb discapacitat amb un grau igual o superior a 33 %, que depenguen econòmicament d'ella, la seua capacitat econòmica es determinarà dividint la seua renda entre el nombre d'aquestes persones, incloent-hi el sol·licitant.  
  
En cas d'igualtat de punts es prioritzarà el barem econòmic.  
La documentació que no estiga degudament acreditada no serà puntuada per la comissió avaluadora.  
  
Article 9. Despeses subvencionables  
Es consideren despeses subvencionables les de personal i generals per a la realització del programa d'estades vacacionals, que hauran d'acreditar-se en els termes que preveu l'article 30.4 de la Llei 38/2003, de 17 de novembre, General de Subvencions.  
1. Despeses de personal: nòmines i assegurances socials. La Conselleria d'Igualtat i Polítiques Inclusives no assumirà, en cap cas, obligacions derivades de les relacions laborals, professionals o de col·laboració voluntària que mantinguen les entitats que perceben les ajudes arreplegades en aquesta ordre, que seran a càrrec exclusiu seu.  
2. Es consideren despeses generals:  
a) Les despeses corrents: considerades com aquelles que reunisquen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser previsiblement reiteratives.  
b) Les despeses de manteniment estrictament necessàries per a la consecució del fi i objecte de la subvenció: lloguer, llum, aigua, telèfon, neteja o anàlegs.  
c) Les despeses derivades del pagament d'assistència o serveis de professionals (derivades del compliment de les obligacions legals de prevenció, protecció de dades, formació i vigilància de la salut, sistemes de qualitat, comptes anuals, auditories i despeses inherents a les activitats d'oci i temps lliure o anàlogues, en la mesura que tinguen relació directa amb l'atenció social que es fomenta).  
d) Les despeses de transport o d'altres que es prevegen específicament en la convocatòria.  
e) El reemborsament econòmic al voluntari per despeses de difícil justificació ocasionades durant l'exercici de l'activitat, sempre que no supere un import superior a 20 euros/dia.  
f) Les despeses de formació del voluntariat.  
Totes aquestes despeses seran subvencionables sempre que no hagen sigut subvencionades per una altra ajuda pública.  
  
  
CAPÍTOL III  
Procediment  
  
Article 10. Sol·licituds  
1. Les sol·licituds es formularan en els models i terminis que es determinen en la corresponent convocatòria.  
2. Junt amb la documentació específica que determine la convocatòria, els sol·licitants hauran de presentar:  
a) Declaració responsable del sol·licitant que expresse el compliment de les obligacions derivades de la Llei 38/2003, de 17 de novembre, General de Subvencions, en especial les de reintegrament de subvencions per deutes amb l'Administració en el sentit que aquestes han sigut complides o, si és el cas, que són inexistents, d'acord amb el que disposa l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
  
b) Acreditació de trobar-se al corrent de les seues obligacions tributàries i davant de la Seguretat Social, per mitjà d'un certificat referit al moment de finalització del termini de presentació de sol·licituds. Haurà de fer-se en la forma establida en l'Ordre de 30 de maig de 1996, de la Conselleria d'Economia i Hisenda.   
c) En el supòsit d'entitats que utilitzen personal voluntari per a les seues activitats i que adopten la forma jurídica d'associació o de fundació, hauran d'aportar el certificat d'inscripció en el Registre d'Entitats de Voluntariat de la Generalitat Valenciana, segons la Llei 4/2001, de 19 de juny, del Voluntariat.  
d) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, General de Subvencions, o que no es troben al corrent de pagament d'obligacions per reintegrament de subvencions que, si és el cas, se'ls hagen exigit.  
e) Declaració responsable que no han rebut cap subvenció per al mateix projecte per qualsevol altra entitat pública.  
3. La sol·licitud, junt amb la documentació requerida, es presentarà preferentment en el registre d'entrada que s'indique en la convocatòria d'ajudes, sense perjuí de les formes previstes en la legislació de procediment administratiu comú.  
4. La convocatòria d'ajudes podrà establir el procediment telemàtic per a la presentació i tramitació de les sol·licituds.  
  
Article 11. Esmena de sol·licituds  
1. Una vegada rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits exigits o no s'acompanye la documentació que, d'acord amb aquesta ordre, siga exigible, es notificarà a la persona sol·licitant la causa que impedeix la continuació del procediment i serà requerida perquè, de conformitat amb la legislació de procediment administratiu comú, esmene la falta o acompanye els documents preceptius, amb indicació que, si no ho fa així, es considerarà que ha desistit de la seua petició, després de la resolució que haurà de ser dictada en els termes previstos legalment.  
  
Article 12. Ordenació i instrucció  
1. L'ordenació i instrucció del procediment de concessió correspondrà a l'Institut Valencià d'Acció Social, que rebrà les sol·licituds presentades i verificarà que reuneixen els requisits per a poder ser tramitades.  
2. L'òrgan competent per a la instrucció i resolució de l'expedient, a la vista de la documentació que tinga i de les obligacions que s'adquirisquen amb la concessió de l'ajuda, podrà demanar els informes dels organismes i entitats que crega oportú i efectuar les comprovacions necessàries sobre l'exactitud de tot això.  
  
Article 13. Comissió d'avaluació  
1. Es constituirà una comissió d'avaluació que s'encarregarà de verificar i baremar la documentació presentada.  
La comissió estarà presidida per qui ocupe la subdirecció de l'Institut Valencià d'Acció Social, i formada per:  
a) Cap de l'Àrea de l'Institut Valencià d'Acció Social.  
b) Qui ocupe la direcció d'Integració Social i Laboral de l'Institut Valencià d'Acció Social.  
c) Tècnic soci sanitari de l'Institut Valencià d'Acció Social.  
  
d) Tècnic soci sanitari de l'Institut Valencià d'Acció Social.  
  
La comissió proposarà a l'òrgan competent per a la concessió de les ajudes, la relació prioritzada de beneficiaris de les ajudes que s'arrepleguen en la corresponent convocatòria i es regulen en aquesta ordre, amb el límit del crèdit existent. Així mateix, elaborarà una relació ordenada de les sol·licituds que es propose desestimar per falta de crèdit.  
  
No obstant això, si es produeix un increment dels crèdits disponibles, la comissió d'avaluació proposarà, i l'òrgan concedent acordarà, sense necessitat d'una nova convocatòria, la concessió de la subvenció a la primera sol·licitud no atesa per falta de crèdit i a les següents per ordre de puntuació que reunisquen els requisits per a això, fins a exhaurir el crèdit.  
2. La comissió d'avaluació actuarà com a òrgan col·legiat de conformitat amb el que preveu la legislació de procediment administratiu comú, per tal d'elevar a l'òrgan concedent la proposta de resolució de les ajudes.  
  
Article 14. Resolució de l'expedient  
1. Es delega en la persona titular de la direcció general de l'Institut Valencià d'Acció Social la resolució de les sol·licituds d'ajudes.  
  
L'òrgan competent per a la resolució d'aquestes subvencions i ajudes serà també competent per a dictar la resolució prevista en l'article 11.2 d'aquesta ordre.  
2. El termini màxim per a resoldre i notificar la resolució serà de 30 dies a comptar a partir de l'endemà de la data de finalització del termini de presentació de les sol·licituds, tal com es determine en la corresponent convocatòria en el Diari Oficial de la Comunitat Valenciana.  
  
3. Una vegada transcorregut el termini abans mencionat sense que s'haja notificat una resolució expressa, les persones interessades podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
4. La resolució del procediment es notificarà als interessats ajustant-se al que disposa la legislació de procediment administratiu comú. La pràctica de la notificació s'ajustarà a les disposicions contingudes en la llei.  
  
Article 15. Recursos  
La resolució de concessió esgota la via administrativa, i contra aquesta es podrà interposar un recurs potestatiu de reposició o bén directament, un recurs contenciós administratiu.  
  
  
CAPÍTOL IV  
Pagament, justificació i control de les subvencions  
  
Article 16. Supòsits i criteris de modificació de la resolució  
1. La modificació o l'alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió i, si és el cas, a la pèrdua del dret al cobrament total o parcial de l'ajuda.  
  
2. Si es produeix una variació de les condicions tingudes en compte per a la concessió de la subvenció per aplicació de les causes de reintegrament que estableix l'article 37 de la Llei 38/2003, de 17 de novembre, General de Subvencions, correspondrà exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i el tràmit d'audiència legalment establit; o, si és el cas, la revisió per aplicació de les causes de nul·litat o d'anul·labilitat previstes en l'article 36 de la Llei General de Subvencions.  
3. En els supòsits de subvencions concurrents, quan es tinga coneixement de la concessió d'una ajuda per un altre organisme o entitat amb el mateix objecte, es dictarà, en tot cas, una resolució de la minoració de l'ajuda tenint en compte la quantitat concedida per altres ens públics o privats.  
  
Article 17. Pagament de la subvenció  
1. El pagament de la subvenció es realitzarà en un pagament únic després de la justificació de la despesa realitzada.  
No obstant això, les entitats podran sol·licitar el pagament anticipat de l'ajuda concedida; aquest pagament es realitzarà d'acord amb el règim de lliurament especial de pagaments anticipats que per a determinades transferències corrents establisca la llei de pressupostos de la Generalitat en cada exercici, o, en absència d'aquest, basant-se en el règim general de pagaments anticipats previst en l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. En tot cas, amb caràcter previ al pagament de la subvenció, el beneficiari haurà d'estar al corrent en el compliment de les seues obligacions tributàries i davant de la Seguretat Social.  
3. Les entitats sense ànim de lucre queden exonerades de l'obligació de constitució de garanties prèvies per a la realització de pagaments anticipats, per realitzar projectes o programes en l'àrea d'acció social i atenció sociosanitària, d'acord amb el que disposa l'article 171.5, apartats a i f, de la Llei 1/2005, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
4. En cap cas podran realitzar-se pagaments anticipats a les entitats beneficiàries quan s'haja sol·licitat la declaració de concurs voluntari; hagen sigut declarats insolvents en qualsevol procediment; es troben declarats en concurs, llevat que en aquest haja adquirit l'eficàcia un conveni; estiguen subjectes a intervenció judicial, o hagen sigut inhabilitats d'acord amb la llei concursal, sense que haja conclòs el període d'inhabilitació fixat en la sentència de qualificació del concurs.  
  
  
Article 18. Termini i forma de justificació de les ajudes  
1. El termini màxim de justificació de les despeses de les estades vacacionals objecte de les ajudes serà el dia 31 de gener de l'exercici següent a la subvenció, amb la presentació d'una memòria explicativa i justificativa que comprendrà els punts següents:  
a) Breu descripció de les activitats realitzades.  
b) Avaluació d'objectius.  
c) Personal de l'activitat (voluntari i laboral).  
d) Incidències.  
e) Memòria d'ingressos totals de l'entitat.  
e.1. Ingressos subvenció resolució d'ajudes.  
e.2. Ingressos cofinançament usuari.  
e.3. Altres ingressos.  
f) Memòria de despeses aprovada segons la resolució d'ajudes.  
f.1. Despeses de personal.  
f.2. Despeses generals.  
g) Resum dels participants (relació de persones participants identificades amb nom, cognoms, edat, opció A, B o C i justificant bancari de l'ingrés en què s'especifique el nom i cognoms de la persona beneficiària de l'ajuda, segellat pel banc, o pagament telemàtic, de les quotes de participació.  
h) Assegurança de responsabilitat civil i accidents: originals de les pòlisses completes, justificants de pagament i certificat emés per l'entitat asseguradora amb una relació de les persones beneficiàries. En l'assegurança d'accidents s'haurà d'especificar el lloc concret que cobreix l'activitat.  
2. S'hauran de presentar els documents originals acreditatius de la despesa corresponent a les despeses del personal que participa en la realització del programa, per mitjà dels justificants del pagament de nòmines i de les quotes relatives a les cotitzacions socials dels treballadors en matèria de Seguretat Social.  
3. Quan hi haja persones voluntàries que col·laboren en els programes, i aquestes hagen ocasionat despeses de difícil justificació en l'exercici de l'activitat voluntària, caldrà presentar els documents justificatius del reemborsament econòmic per aquestes despeses. El reemborsament econòmic haurà de realitzar-se a través de compte bancari, independentment de quin siga l'import. Així mateix, si hi ha professionals col·laborant en els programes en virtut de contractes de prestació de serveis, hauran d'aportar-se les corresponents factures originals emeses pels professionals esmentats, així com la documentació acreditativa que aquests compleixen els requisits exigits per la legislació tributària vigent.  
4. Les factures presentades per a la justificació del programa d'estades vacacionals hauran de complir el que disposa el Reial Decret 1619/2012, de 30 de novembre.  
Abans de fotocopiar-los, els originals hauran de marcar-se amb un segell. La persona beneficiària incorporarà aquesta dada per mitjà de l'estampillat sobre l'original del document, amb indicació del nom de l'actuació, del percentatge i de la quantia imputada a la justificació.  
5. Els pagaments s'acreditaran per mitjà d'originals de les pertinents factures o del document de compensació, i només s'admetran si estan realitzats a través d'una entitat financera. La justificació es realitzarà amb la presentació del moviment bancari que acredite l'eixida efectiva dels fons o del rebut del pagament de la factura signat i segellat per l'empresa subministradora.  
A efectes de justificació, es considerarà que la despesa subvencionada s'ha realitzat sempre que haja sigut totalment pagada abans de la finalització del període de justificació.  
S'exceptuen de les obligacions d'aportar la transferència o el càrrec bancari, aquelles factures o càrrecs equivalents que no arriben a un import de 100 euros.  
La falta de presentació de la corresponent justificació o la insuficiència d'aquesta podran provocar que no es considere la despesa com a subvencionable i que es minore o es revoque l'ajuda concedida, sense perjuí de la facultat de l'òrgan competent en la concessió de les ajudes de demanar, a càrrec del beneficiari, tots els informes que siguen necessaris del programa subvencionat, i de recalcular en funció d'això la subvenció concedida.  
  
Article 19. Subcontractació de les activitats subvencionades  
1. Les entitats beneficiàries podran subcontractar parcialment l'activitat d'organització d'estades fins a un màxim del 10 % del conjunt de l'import subvencionat. Podran subcontractar-se amb tercers aquelles activitats que corresponguen a prestació de serveis professionals que no requerisquen exclusivitat o que tinguen naturalesa de serveis generals (servei de manutenció, de cuina, de transport, de neteja o d'anàloga consideració), i que siguen necessaris per a cobrir les necessitats d'atenció integral i/o d'execució del programa.  
2. En tot cas, caldrà ajustar-se al que disposa l'article 29 de la Llei 38/2003, General de Subvencions, per a la subcontractació de les activitats subvencionades per les entitats.  
  
Article 20. Pla de control  
1. La comprovació material de l'efectiva realització de l'activitat subvencionada es realitzarà per mitjà del corresponent pla de control que desenvolupe l'òrgan gestor de les ajudes.  
2. El tipus de control serà administratiu sobre la totalitat de les ajudes concedides o sobre una mostra d'aquestes, segons s'establisca en la convocatòria.  
3. Els beneficiaris presentaran, a requeriment de l'òrgan encarregat del control i comprovació de la despesa, la documentació necessària per a justificar les condicions i la quantia de la despesa efectuada.  
  
Article 21. Reintegrament o minoració de les ajudes  
1. Correspondrà el reintegrament o la minoració de les ajudes concedides, amb el reemborsament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i requisits que s'estableixen en aquesta ordre, així com en els supòsits de causes de reintegrament que estableix l'article 37 de la Llei General de Subvencions.  
2. El procediment de reintegrament s'ajustarà a les previsions contingudes en l'article 172 de la Llei 1/2015 de, 6 de febrer, de la Generalitat, d'Hisenda Pública, del Sector Públic Instrumental i de Subvencions.  
3. La tramitació del procediment garantirà l'audiència a l'interessat. Es podrà prescindir del tràmit d'audiència quan el sol·licitant renuncie a la subvenció i no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.  
4. El termini màxim per a resoldre i notificar la resolució procedent serà de dotze mesos a comptar de l'inici de l'expedient de declaració de pèrdua de dret o de minoració.  
5. La resolució d'aquest procediment posarà fi a la via administrativa, i contra aquesta es podrà interposar un recurs potestatiu de reposició o bé, directament, un recurs contenciós administratiu.  
  
Article 22. Règim sancionador  
S'aplicarà el règim sancionador per la comissió d'infraccions administratives previstes en la normativa bàsica estatal que s'estableix en el títol IV de la Llei 38/2003, de 17 de novembre, General de Subvencions, a aquells subjectes beneficiaris de subvencions que en siguen responsables, i seran sancionats d'acord amb el que disposen el capítol IV del títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la legislació sobre el procediment administratiu comú i sancionador.  
  
  
Article 23. Privadesa i protecció de dades  
Els beneficiaris, en el marc d'aquestes bases reguladores per a la concessió d'ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil, s'obliga a complir les disposicions legals vigents en matèria de protecció de dades de caràcter personal aplicables, i en particular, la Llei Orgànica 15/1999, de 13 de desembre, de protecció de dades de caràcter personal, i el reglament que la desplega, aprovat per mitjà del Reial Decret 1720/2007, de 21 de desembre. En especial, els beneficiaris que hagen de demanar, tractar i/o comunicar dades de caràcter personal de tercers a la Conselleria d'Igualtat i Polítiques Inclusives i/o a altres tercers relacionats amb l'objecte d'aquestes bases reguladores, hauran de respectar els principis i obligacions de la normativa esmentada, entre d'altres, el deure d'informació i consentiment previ dels afectats per a l'arreplega, el tractament i la cessió de les seues dades personals, en els casos en què així siga preceptiu, de conformitat amb el que disposa la normativa mencionada.  
Les dades personals requerides als beneficiaris i sol·licitants són necessàries per a gestionar la sol·licitud, la tramitació i, si és el cas, la concessió d'aquestes ajudes, i seran gestionades per l'entitat concedent amb aquesta finalitat, en el marc de les funcions pròpies que té atribuïdes i en l'exercici de les seues competències.  
  
Article 24. Incompatibilitat  
Aquesta subvenció és incompatible amb altres ajudes, ingressos o recursos per al mateix projecte concedits per qualsevol altra entitat pública o privada, nacionals de la Unió Europea o d'organismes internacionals.  
  
  
DISPOSICIÓ DEROGATÒRIA  
  
Única. Normes que es deroguen  
Queden derogades totes les disposicions del mateix rang o d'un rang inferior que s'oposen a allò que s'ha disposat en aquestes bases.  
  
  
DISPOSICIONS FINALS  
  
Primera. Règim jurídic d'aquestes ajudes  
Caldrà ajustar-se al que disposen el títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en els preceptes declarat bàsics de la Llei 38/2003, de 17 de novembre, General de Subvencions, i la resta de normativa estatal i autonòmica aplicable.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 9 d'agost de 2016  
  
La vicepresidenta del Consell   
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI